n

בס"ד

בס"ד

פרשת תרומה, תשפ"ג, מספר 1509

**מערי מסכנות למשכן: בנייה של תרבות חדשה**

**דניאל ר' ברקוב**

קשה להבין מדוע ספר שמות הוא ספר אחד. חציו הראשון של הספר מספר את סיפורו של עם משועבד שא־לוהים מוציא ביד חזקה ובזרוע נטויה מעבדותם לפרעה, רודן המעצמה החזקה בעולם. א־לוהים כורת ברית עם בני האומה שזה עתה יצאו לחירות, ובהיותם העם הנבחר, עליהם לשמור את מצוות התורה המסומלות בשני לוחות אבנים שעליהם עשרת הדיברות שנכתבו באצבע א־לוהים. בהר סיני ניתנו הלוחות למשה, בחיר ה' הנמלט–הנסיך–הרועה–הנביא.

זהו אחד הסיפורים הדרמטיים ומעוררי ההשראה בתולדות האנושות, בעבור יהודים ולא־יהודים כאחד. לעומת זאת חציו השני של הספר עוסק בעיקר בבניית המשכן שנשאו בני ישראל במסעיהם במדבר, ובעיניי, הוא "דרמטי ומעורר השראה" כמו סיפור על בניית רהיטים של איקאה.

כאמור, כריכת שני סיפורים האלה בספר אחד מעוררת תמיהה. כידוע, הרמב"ן דן בשאלה זו בהקדמתו לספר שמות, שהוא מכנה 'ספר הגלות והגאולה'. לפי הרמב"ן תחילתו של ספר שמות עוסק בגלות ישראל במצרים, כאשר ביציאת מצרים עצמה וגם לאחריה, ישראל נחשבים כגולים. גאולתם הרוחנית של עם ישראל התממשה עם הקמת המשכן, והשראת שכינת ה' בתוכם. כך הוא מתייחס בפירושו לקשר שבין שני החלקים בספר, המהווים יחידה רעיונית אחת, מבלי להתייחס לשאלת הסגנון השונה של שני החלקים.

אולם הצעתו של הרמב"ן אינה עונה על השאלה, מדוע חוברו סיפורים אלו לספר אחד למרות שלכל אחד מהם נושא מרכזי אחר וסגנון אחר. אני חושב שאת תחילת

התשובה לשאלה זו ניתן למצוא בשמות פרק כ"ה, שבו

ה' מורה למשה כיצד על בני ישראל לבנות את המשכן:

וַיְדַבֵּר ה' אֶל מֹשֶׁה לֵּאמֹר: דַּבֵּר אֶל בְּנֵי יִשְׂרָאֵל וְיִקְחוּ לִי תְּרוּמָה מֵאֵת כׇּל אִישׁ אֲשֶׁר יִדְּבֶנּוּ לִבּוֹ תִּקְחוּ אֶת תְּרוּמָתִי ...

וְעָשׂוּ לִי מִקְדָּשׁ וְשָׁכַנְתִּי בְּתוֹכָם. כְּכֹל אֲשֶׁר אֲנִי מַרְאֶה אוֹתְךָ אֵת תַּבְנִית הַמִּשְׁכָּן וְאֵת תַּבְנִית כׇּל כֵּלָיו וְכֵן תַּעֲשׂוּ (שמ' כה:א–ב, ח).

ראוי לציין כי זה אינו מיזם הבנייה הראשון שניתן לעם ישראל. כבר במצרים הוטל עליו לבנות ערי מסכנות לפרעה, כך שבניית המשכן היא מיזם הבנייה השני שניתן לעם ישראל. כמו שנכתב בתחילת ספר שמות:

וַיָּקׇם מֶלֶךְ חָדָשׁ עַל מִצְרָיִם אֲשֶׁר לֹא יָדַע אֶת יוֹסֵף. וַיֹּאמֶר אֶל עַמּוֹ הִנֵּה עַם בְּנֵי יִשְׂרָאֵל רַב וְעָצוּם מִמֶּנּוּ. הָבָה נִתְחַכְּמָה לוֹ פֶּן יִרְבֶּה וְהָיָה כִּי תִקְרֶאנָה מִלְחָמָה וְנוֹסַף גַּם הוּא עַל שֹׂנְאֵינוּ וְנִלְחַם בָּנוּ וְעָלָה מִן הָאָרֶץ. וַיָּשִׂימוּ עָלָיו שָׂרֵי מִסִּים לְמַעַן עַנֹּתוֹ בְּסִבְלֹתָם וַיִּבֶן עָרֵי מִסְכְּנוֹת לְפַרְעֹה אֶת פִּתֹם וְאֶת רַעַמְסֵס (שמ' א:ח–יא).

כאמור, מיזם הבנייה הראשון היה בניית 'ערי מסכנות' לפרעה. משמעות המילה "מסכנות" אינה ודאית, אך מקובל לפרש 'ערי מסכנות' כ'ערי אחסון'.

\* דניאל ר' ברקוב, גבעת שמואל.

האם יש קשר בין שתי משימות הבנייה האלו? אני סבור שאכן יש קשר ביניהן. אמנם, המילה 'משכן' היא בצורת יחיד והמילה 'מסכנות' בצורת רבים, אך הן כמעט זהות. כידוע, בשפה העברית שי"ן וסמ"ך הן אותיות קרובות שמתחלפות תדיר.

קשר לשוני זה מעורר עניין ויכול לרמוז על קשרים נוספים בין בניית המשכן לבניית ערי המסכנות.

מה היו מאחסנים בערי המסכנות? כנראה תבואה, שהייתה המשאב הכלכלי של האימפריה המצרית במשך כ-3,000 שנה. אירוני, שדווקא פרעה שלא ידע את יוסף – שייעץ לפרעה הקודם לבנות רשת ערי אחסון לתבואה, ואפשר לו לקנות את המצרים ואת אדמותיהם – הוא אותו פרעה ששעבד את בני ישראל, בני עמו של יוסף, וכפה עליהם לבנות מחסני תבואה.

מה "אחסנו" במשכן? היו בו כלים, אך הפריט החשוב ביותר במשכן היה לוחות העדות. הלוחות הונחו בארון, מוגנים תחת כנפי הכרובים שעוצבו מגוש זהב אחד, ומקומם היה בחלק הפנימי ביותר במשכן, בקודש הקודשים. שלא כתבואה, הלוחות היו מקודשים ובעלי ערך. אמנם, הם היו עשויים אבן ותו לא, אולם המילים שהיו חרוטות עליהם היו מקור הכוח של עם ישראל.

בואו נדמיין כיצד נראו ערי המסכנות. חִשבו על אדריכלות מצרית. הפירמידה הגדולה של ח'וּפוּ, אחת משבעת פלאי תבל והיחידה שעודנה ניצבת כיום, נבנתה יותר מאלף שנים לפני שבני ישראל יצאו ממצרים. הארמונות, המקדשים והקברים במצרים העתיקה היו מבנים מרהיבים שנבנו במידות מדויקות שהבטיחו את קיומן אלפי שנים. הם עוטרו בזהב, בהירוגליפים ובתַמשיחים (פרסקו) בצבעים בוהקים. על רקע זה נקל לשער שזה היה אופי הבנייה גם של ערי המסכנות.

פרעה היה משתמש בחומרי הבניין הטובים ביותר ומגייס את מיטב האדריכלים, המהנדסים והמעצבים.

המשכן, לעומתם, אף שהיו בו כלי זהב וכסף ובנייתו דרשה מיומנות רבה, היה למעשה אוהל גדול. הוא לא נבנה מאבן, אלא היה עשוי בעיקר מעץ, מצמר ומעורות, ועוצב להיות נישא בקלות יחסית.

הכלים היו חיוניים למשכן, ולפי הרש"ר הירש הם העיקר: "המשכן קיים בשביל הכלים, ולא הכלים בשביל המשכן".[[1]](#footnote-1) הארון היה החשוב שבכלים. עם זאת, מידותיו של הארון מעלות שאלה: "אַמָּתַיִם וָחֵצִי אׇרְכּוֹ וְאַמָּה וָחֵצִי רׇחְבּוֹ וְאַמָּה וָחֵצִי קֹמָתוֹ" (שמ' לז:א) – מהי חצי אמה? גם גובה שולחן לחם הפנים היה אמה וחצי. בתנ"ך כולו הפריטים היחידים שמידתם הייתה אמה וחצי קשורים למשכן. נדמה שכלים אלו, ומכאן בהרחבה המשכן כולו, היו לכאורה חסרים בהיבט מסוים. כפי שבנייניו של פרעה נבנו בכליל השלמות, כך היינו מצפים שכל מבנה שמוקדש לבורא העולם יהיה אף מושלם מהם, אילו היה הדבר אפשרי. או שלכל הפחות מידותיו יהיו אמות שלמות ולא חצאי אמות.

הבדל נוסף בין המשכן לערי המסכנות נוגע לעבודה הכרוכה בבנייתם. פרעה לא רק השתמש בעבדים לבניית ערי המסכנות, אלא העביד אותם קשה במיוחד והכביד עליהם בכוונה תחילה. התורה מתארת זאת בפירוש: "וַיָּשִׂימוּ עָלָיו שָׂרֵי מִסִּים לְמַעַן עַנֹּתוֹ בְּסִבְלֹתָם... וַיְמָרְרוּ אֶת חַיֵּיהֶם בַּעֲבֹדָה קָשָׁה בְּחֹמֶר וּבִלְבֵנִים וּבְכׇל עֲבֹדָה בַּשָּׂדֶה" (שמ' א:יא, יד). זהו סיפור טרגי על סבל אנושי נורא.

לעומת זאת, בניגוד לעבודות הכפייה בבניית ערי המסכנות, עבודת המשכן נעשתה בהתנדבות; החל בתרומת החומרים למשכן וכלה בבנייתו. יתר על כן, מייד לאחר שסיים ה' להורות למשה כיצד לבנות את המשכן, הוא אמר לו לצווֹת על בני ישראל, ובכללם העוסקים בבניית המשכן, לשמור את השבת.

כאמור, לכל אחד מהנושאים המרכזיים בספר שמות יש סגנון אחר. סיפור הבנייה העצומה וארוכת השנים של ערי המסכנות, והסבל שנגרם לבני ישראל בשל כך מתואר בקצרה; מתחילתו ועד סופו במשפטים אחדים. לעומת זאת, סיפור בניית המשכן הצנוע, שנדרשו רק חודשים ספורים לבנייתו, מתואר בפירוט רב, והוא אף חוזר על עצמו על פני כמעט 15 פרקים.

אם כן, הניגוד בין שני הסיפורים חד וברור, למרות שמדובר בסיפורים מקבילים. הסמ"ך של ערי המסכנות והשי"ן של המשכן מייצגות עולמות שונים זה מזה בתכלית, כמעט מכל בחינה – מִספרם, עיצובם, תכולתם והעבודה הכרוכה בבנייתם; הם הפכים גמורים, וניגוד זה מחדד שוב את השאלה: מדוע ספר שמות מאחד אותם?

הבדלים אלה הם מהות העניין; ספר שמות מחבר את שני הסיפורים כדי שנוכל להשוות ביניהם.

כל סיפור מייצג ציוויליזציה. התרבות המצרית, שהייתה התרבות השלטת באותה תקופה נוסדה על עושר חומרי, על היררכיה, על כפייה ועל סבל. החברה המצרית הייתה פוליתאיסטית, והאלים שלה היו בעלי כוח מוגבל. יחס האלים כלפי האנושות היה אמביוולנטי, ולפיכך היה עליה לרַצותם. פרעה, השליט האלוהי של מצרים, היה רודן בלתי מעורער. האליטה המצרית, שהייתה 1% מכלל האוכלוסייה, שלטה ב־99 האחוזים האחרים, וערי המסכנות ייצגו תרבות זו.

המשכן ייצג תרבות הפוכה. במשכן באה לידי ביטוי השראת השכינה בעם ישראל במדבר אחרי מעמד הר סיני שבו שיתף ה' את עמו ברצונו. בצוותו על בניית המשכן הזמין ה' את בני ישראל לקבל אותו: "וְעָשׂוּ לִי מִקְדָּשׁ וְשָׁכַנְתִּי בְּתוֹכָם" (שמ' כה:ח). בעשותם זאת קיבלו עליהם בני ישראל את המשימה לבנות חברה המיוסדת על מונותאיזם מוסרי שבו הא-ל הכול־יכול ברא את העולם בעבור האנושות מתוך אהבה. כפי שהסביר ההיסטוריון ראסל קירק, בסיני נתגלה סדר מוסרי חדש שממנו צמחו המוסר המודרני, המוסדות המודרניים וחלק ניכר של תרבות המערב.[[2]](#footnote-2)

בתרבות זו לא המונומנט חשוב וגם לא הכוח, אלא ערכים של חמלה ושל צדק, המיוסדים על הכלל הגדול "וְאָהַבְתָּ לְרֵעֲךָ כָּמוֹךָ" (וי' יט:יח). מצווה זו ניתנה לעם של עבדים מדוכאים לשעבר שיכלו להבין לעומק, הן ברמה האישית הן ברמה הלאומית, את האכזריות שאדם יכול לנהוג בה כלפי אדם אחר. מטרת הציווי היא הקמת חברה שתמגר אכזריות מסוג זה. בתרבות הזאת לכל האנשים יש ערך שווה בלי קשר למעמדם או לדרגתם, כיוון שכולם נבראו בצלם א־לוהים. לחירות הגוף ולחופש הבחירה יש חשיבות עליונה, וכיוון שמקור המצוות הוא א־לוהי, הכול כפופים להן, מהאביון ועד יושב הארמון. מטרת המצוות אינה לדכא אותנו אלא להיטיב עימנו. איך אפשר להבין אחרת את מצוות השבת? בעבור פרעה עבד שנח נחשב נרפה ועליו להיענש. בעבור ה' כשיהודי נח בשבת, אף אם הוא מבוני המשכן, הוא מקדש את שמו. לעומת פרעה, שמעוניין רק במטרה הגדולה בלי קשר למחיר הגשמתה, ה' מעוניין בפרטים. גם אם המטרה גדולה וחשובה, עדיין הדרך להגשמת המטרה חשובה יותר. ערכים אלו, שהונחלו בסיני, מהווים את היסוד לשאיפת הציוויליזציה המערבית, אף שלא תמיד הם באים לידי ביטוי מעשי, והם מעידים על הצלחתו ההיסטורית והגלובלית של מעמד הר סיני.

מהי הסיבה למידות הלא מושלמות במשכן, כמו חצי אמה?

תכונתו של החצי שהוא מצפה להשלמתו. אף על פי שה' הוא אדון העולם, ומרומם מעל כל שלמות שפרעה יכול לדמיין, חצי האמה היא אמתו–ידו המושטת לבני ישראל בהזמנה להיות שותפים ביצירת תרבות המיוסדת על ערכי התורה. שותפות נצחית זו נוסדה בסיני כשעם ישראל קיבל את התורה. המשכן וכליו משמשים לעם ישראל תזכורת גשמית להתגלות במעמד הר סיני, לברית שכרתו עם ה', ולדרך שעליהם לעבוד את ה' כדי לשמר את ברית סיני.

נראה שאיחוד שני הסיפורים האלו בספר שמות, והבאתם בסמיכות, נעשה כדי שנוכל להעריך את חשיבות החזון המהפכני של התרבות החדשה של א‑לוהים, שראשיתה במעמד הר סיני. עד שחזון זה ימומש במלואו, עבודתנו היום־יומית היא להשתדל לשלב את ערכי התורה בעולמנו. ואם נצליח בכך, העולם על כל יושביו, כפירושו של הרמב"ן – ייגאל.

**דף שבועי, גיליון 1509, תרומה, תשפ"ג**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: [dafshv@mail.biu.ac.il](mailto:dafshv@mail.biu.ac.il)

https://www.peacerun.org/static/media/uploads/global/frontpageimages/facebook.pngניתן לפנות לכתובת זו ולקבל את הדף מדי שבוע בדוא"ל.

[הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. 1 **חמישה חומשי תורה עם פירוש רש"ר הירש: ספר שמות**, מהדורה חדשה מתוקנת, ירושלים תשס"ב, עמ' שה. [↑](#footnote-ref-1)
2. 2 K. Russell, *The Roots of American Order,* 4th ed., ISI Books, 2003, p. 12. [↑](#footnote-ref-2)